ASTUDIAETHAU ACHOS
(addaswyd rhai enghreifftiau o Choudry, 2021)
1. Mae Mia yn ddisgybl ym Mlwyddyn 3 ac mae ei theulu wedi cyrraedd o Wcráin. Bu ei haddysg flaenorol yn ysbeidiol ac nid yw wedi bod yn yr ysgol ers iddi fod ym Mlwyddyn 1. O ganlyniad, mae ganddi fylchau yn ei gwybodaeth ac nid yw wedi dod i gysylltiad â Chymraeg na Saesneg o’r blaen. Pa ffactorau sydd angen i chi, fel athro/athrawes, eu hystyried a allai effeithio ar ei dysgu? Sut byddech chi'n gwneud yn siŵr ei bod hi'n teimlo ei bod yn cael ei chynnwys yn eich ystafell ddosbarth?

2. Mae nifer o ddisgyblion o leiafrifoedd ethnig yn eich dosbarth yn perfformio ymhell islaw’r disgwyliadau ar gyfer yr oedran ac mae eich uwch dîm rheoli wedi gofyn i chi godi eu cyrhaeddiad erbyn diwedd y flwyddyn academaidd. Beth fyddai eich cynllun gweithredu i gyflawni hyn? Sut byddech chi'n gwneud yn siŵr eu bod yn teimlo eu bod yn cael eu cynnwys yn eich ystafell ddosbarth?

3. Mae eich ysgol wedi'i lleoli ger safle Sipsiwn a Theithwyr ac felly mae wedi denu disgyblion o'r gymuned Teithwyr yn rheolaidd. Mae rhai aelodau o'r gymuned leol yn dangos diffyg ymddiriedaeth a rhagfarn tuag at y gymuned Sipsiwn-Teithwyr ac mae hyn yn aml yn ymledu i'ch ysgol ac at y disgyblion, ac wedi arwain at wneud sylwadau hiliol tuag at y disgyblion hyn. Sut ydych chi'n mynd i fynd i'r afael â'r mater hwn? Sut byddech chi'n gwneud yn siŵr eu bod yn teimlo eu bod yn cael eu cynnwys yn eich ystafell ddosbarth?

4. Mae teulu ceiswyr lloches â 2 o blant wedi cyrraedd eich ysgol yn ddiweddar. Gwyddoch eu bod yn eithaf ynysig ac nad oes ganddynt unrhyw gysylltiadau â’r ardal. Sut fyddech chi'n mynd ati i gefnogi'r dysgwyr a'r teulu i ailadeiladu eu perthynas â’r gymuned?

5. Rydych chi wedi sylwi bod Dafydd, bachgen yn eich dosbarth, yn dangos arwyddion o’r ymddygiad canlynol – obsesiwn gydag un gweithgaredd, yn aml yn cael trafferth darllen ciwiau cymdeithasol, yn strancio ac yn ymddatod yn gymdeithasol yn rheolaidd ac yn siarad yn llythrennol. Nid ydych yn siŵr a yw hyn yn ddatblygiadol yn unig neu’n arwydd y gallai fod ganddo Anghenion Dysgu Ychwanegol gan mai dim ond ym Mlwyddyn 1 y mae ac nid yw ei rieni wedi dweud dim wrthych. Beth yw eich camau nesaf? Pa strategaethau ydych chi'n mynd i'w defnyddio i sicrhau ei fod yn cael ei gynnwys yn eich ystafell ddosbarth?

6. Mae Tia yn eich dosbarth a nodwyd y flwyddyn flaenorol bod ganddi broblemau presenoldeb. Mae hanes teuluol o gysylltiad â’r gwasanaethau cymdeithasol. Mae hi ar y gofrestr ADY yn yr ysgol ar gyfer anawsterau cymdeithasol, emosiynol ac ymddygiad ac ar gyfer anhawster dysgu penodol. Pa strategaethau ydych chi'n mynd i'w defnyddio i sicrhau ei bod yn cael ei chynnwys yn eich ystafell ddosbarth?
7. Mae Ceri ym Mlwyddyn 6 ac rydych chi wedi sylwi dros gyfnod hir ei bod yn well ganddo chwarae gyda’r merched amser egwyl a chinio. Yn ddiweddar mae wedi dechrau gwisgo clipiau yn ei wallt ac wedi datgelu i chi yn breifat yr hoffai gael ei drin fel merch yn hytrach na bachgen. Sut ydych chi'n mynd i'w gefnogi? Pa strategaethau ydych chi'n mynd i'w defnyddio?

8. Mae Begw ym Mlwyddyn 4 ac yn defnyddio cadair olwyn. Mae eich ysgol yn cynllunio ymweliad addysgol â chastell lleol ddeg milltir i ffwrdd. Pa gamau fydd angen i chi eu cymryd i sicrhau bod Begw yn cael ei chynnwys yn llawn yn y gweithgaredd allgyrsiol hwn.

9. Mae’r gefeilliaid Delyth a Deio yn cyrraedd yr ysgol un diwrnod ac yn cyhoeddi bod ganddyn nhw bellach ddwy fam yn hytrach na mam a thad. Mae Dad yn drawsryweddol ac mae newydd gwblhau ailbennu rhywedd. Sut fyddech chi’n eu cefnogi drwy’r cyfnod pontio hwn? Pa strategaethau fyddech chi'n eu defnyddio?

10. Rydych wedi sylwi ar gynnydd yn nifer y digwyddiadau hiliol yn eich ystafell ddosbarth yn ddiweddar, yn enwedig yn ymwneud â theimladau gwrth-Fwslemaidd ac Islamoffobia. Deliwyd â’r achosion mewn perthynas â pholisi gwrth-hiliaeth eich ysgol ac mae’r pennaeth wedi gofyn i chi wneud rhywfaint o waith gyda’ch dosbarth i wneud yn siŵr eu bod yn gwybod nad yw’r math hwn o ymddygiad yn dderbyniol. Sut ydych chi’n mynd i sicrhau eich bod yn mynd i’r afael â’r mater hwn gyda gofal a sensitifrwydd?
